酬裴員外以詩代書
作者：高適
朝代：唐

paragraphs: 少時方浩蕩，遇物猶塵埃。
脫略身外事，交遊天下才。
單車入燕趙，獨立心悠哉。
寧知戎馬間，忽展平生懷。
且欣清論高，豈顧夕陽頹。
題詩碣石館，縱酒燕王臺。
北望沙漠垂，漫天雪皚皚。
臨邊無策略，覽古空裴回。
樂毅吾所憐，拔齊翻見猜。
荆卿吾所悲，適秦不復廻。
然諾多死地，公忠成禍胎。
與君從此辭，每恐流年催。
如何俱老大，始復忘形骸。
兄弟真二陸，聲名連八裴。
乙未將星變，賊臣候天災。
胡騎犯龍山，乘輿經馬嵬。
千官無倚着，萬姓徒悲哀。
誅呂鬼神動，安劉天地開。
奔波走風塵，倏忽值雲雷。
擁旄出淮甸，入幕徵楚材。
誓當剪鯨鯢，永以竭駑駘。
小人胡不仁，讒我成死灰。
賴得日月明，照耀無不該。
留司洛陽宮，詹府唯蒿萊。
是時掃氛祲，尚未殲渠魁。
背河列長圍，師老將亦乖。
歸軍劇風火，散卒爭椎埋。
一夕瀍洛空，生靈悲曝腮。
衣冠投草莽，予欲馳江淮。
登頓宛葉下，棲遑襄鄧隈。
城池何蕭條，邑屋更崩摧。
縱橫荆棘叢，但見瓦礫堆。
行人無血色，戰骨多青苔。
遂除彭門守，因得朝玉階。
激昂仰鵷鷺，獻替欣鹽梅。
驅傳及遠蕃，憂思鬱難排。
罷人紛爭訟，賦稅如山崖。
所思在畿甸，曾是魯宓儕。
自從拜郎官，列宿煥天街。
那能訪遐僻，還復寄瓊瓌。
金玉本高價，塤箎終易諧。
朗詠臨清秋，涼風下庭槐。
何意寇盜間，獨稱名義偕。
辛酸陳侯誄，歎息季鷹杯。
白日屢分手，青春不再來。
臥看中散論，愁憶太常齋。
酬贈徒爲爾，長歌還自咍。